**AIŠKINAMASIS RAŠTAS**

**DĖL PRITARIMO IX PASAULIO LIETUVIŲ SPORTO ŽAIDYNIŲ PASIRUOŠIMO IR VYKDYMO 2013 M. KLAIPĖDOJE PROGRAMAI**

**1. Sprendimo projekto esmė, tikslai ir uždaviniai**

Sprendimo projekto tikslas – pritarti IX pasaulio lietuvių sporto žaidynių pasiruošimo ir vykdymo 2013 metais Klaipėdoje programai.

Ši programa nustato IX pasaulio lietuvių sporto žaidynių (toliau – PLSŽ) pasiruošimo ir vykdymo 2013 metais Klaipėdoje įgyvendinimo veiksmus, etapus, vykdytojus ir finansavimo priemones. PLSŽ vykdomos dvidešimt trys sporto šakų varžybos.

Pagrindiniai PLSŽ pasiruošimo ir vykdymo programos tikslai: sudaryti geras sąlygas atvykusiems užsienio lietuviams bei Lietuvos sporto mėgėjams varžytis, siekti sportinių rezultatų pagal išgales, bendrauti; siekti, kad žaidynės būtų plačiai nušviečiamos žiniasklaidoje; organizuoti ir vykdyti žaidynių atidarymo ir kitą kultūrinę pažintinę programą; užtikrinti sporto bazių su reikalinga įranga ir inventoriumi paruošimą; tinkamai organizuoti žaidynių dalyvių apgyvendinimo, aptarnaujančio transporto, maitinimo bei medicinos paslaugas.

Programos vykdytojai − Klaipėdos miesto savivaldybė kartu su Lietuvos sporto federacijų sąjunga – LSFS ir Lietuvos asociacija „Sportas visiems“ – LASV ir IX PLSŽ Klaipėdos miesto savivaldybės organizavimo ir priežiūros darbo grupė. Šalies mastu renginį koordinuoja LR Ministro pirmininko potvarkiu patvirtinta darbo grupė, kuriai vadovauja Vidaus reikalų ministras, pagal patvirtintą darbo planą. Lietuvos sporto federacijų sąjunga ir Lietuvos asociacija „Sportas visiems“, atsakingos už priemones pagal patvirtintą darbo planą.

**2. Projekto rengimo priežastys ir kuo remiantis parengtas sprendimo projektas**

Klaipėdos miesto savivaldybės taryba 2012 m. birželio 28 d. sprendimu Nr. T2-177 pritarė IX pasaulio lietuvių sporto žaidynių organizavimui 2013 m. Klaipėdos mieste ir įpareigojo parengti žaidynių pasiruošimo ir vykdymo programą.

**3. Kokių laukiama rezultatų**

Pasaulio lietuvių sporto žaidynės turi senas, gilias tradicijas ir tai ne tik didelio masto sportinės varžybos, tai ir tautiškumo puoselėjimui, šalies vardo garsinimui svarbus kultūrinis renginys. Užsienio lietuviai bus skatinami įsitraukti į Lietuvos sporto gyvenimą ir dalyvauti su Lietuva susijusioje sporto veikloje, tęsti tautinio bendravimo, jaunosios išeivių lietuvių kartos lietuvybės išsaugojimo tradicijas.

Šios žaidynės susilauks didelio miestų ir šalių dėmesio, bus plačiai nušviečiamos žiniasklaidos. Žaidynių metu laukiama apie 3500 svečių. Miesto uždavinys – ne tik be priekaištų organizuoti PLSŽ bet ir patraukliai pristatyti Klaipėdą.

**4. Sprendimo projekto metu gauti specialistų vertinimai**

Negauta.

**5. Išlaidų sąmatos, skaičiavimai, reikalingi pagrindimai ir paaiškinimai**

PLSŽ yra Vyriausybės patvirtintos „Globalios Lietuvos“ programos dalis. Jos įgyvendinimo tarpinstitucinio veiklos plano projekte šių žaidynių organizavimui numatyta 1 mln. litų. Dar vieną milijoną litų žaidynių pasiruošimui yra planuojama gauti iš Kūno kultūros ir sporto rėmimo fondo.

Iš LR Kūno kultūros ir sporto rėmimo fondo planuojamo skirti 1 mln. Lt bus atlikti šie darbai: dirbtinės žolės įrengimo Centrinio stadiono futbolo aikštyne dalinis finansavimas, specifinės įrangos ir smulkaus inventoriaus įsigijimas sporto varžyboms, atliktas pagrindinių sporto bazių einamasis remontas.

**6. Lėšų poreikis sprendimo įgyvendinimui**

Kūno kultūros ir sporto departamentas pagal galimybes finansuoja minėtas žaidynes ir prašo Klaipėdos miesto prisidėti organizuojant šį renginį: užtikrinti dalyvių saugumą ir apgyvendinimą, kultūrinę-pažintinę programą, skirti sporto bazes.

PLSŽ pasiruošimo ir vykdymo Klaipėdoje 2013 metais preliminari išlaidų sąmata:

|  |  |  |  |  |
| --- | --- | --- | --- | --- |
| Eil. Nr. | Išlaidų rūšys | Finansavimo šaltiniai | | |
| Kūno kultūros ir sporto rėmimo fondo lėšos | Savivaldybės lėšos | Valstybės lėšos |
| 1. | Sporto inventoriaus ir įrangos įsigijimas | 194460 | iki 19656 |  |
| 2. | Sporto bazių priežiūros ir statybos plėtotė (esminis turto pagerinimas) | 805540 | iki 80344 |  |
| 3. | Kultūrinė žaidynių programa |  | iki 200000 | 65000 |
| 4. | Žaidynių vykdymas |  |  | 935000 |
| **Viso:** | | **1000000** | **iki 300000** | **1000000** |

**7. Galimos teigiamos ir neigiamos sprendimo priėmimo pasekmės**

Neigiamų sprendimo priėmimo pasekmių nenumatoma.

Teigiamos pasekmės – 2013 metais suorganizuotos IX pasaulio lietuvių sporto žaidynės Klaipėdos mieste.

Sporto ir kūno kultūros skyriaus vedėjas Ignas Pocius